CELEX: 52018PC0005
Language: hu
Date: 2018-01-10
Title: Javaslat A TANÁCS VÉGREHAJTÁSI HATÁROZATA a Máltai Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról

EURÓPAI BIZOTTSÁG
            Brüsszel, 2018.1.10.
            COM(2018) 5 final
            2017/0361(NLE)
            Javaslat
            A TANÁCS VÉGREHAJTÁSI HATÁROZATA
            a Máltai Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK irányelv
                  1
                (a továbbiakban: héairányelv) 395. cikkének (1) bekezdése értelmében a Tanács a Bizottság javaslata alapján bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket alkalmazzon az adókivetésre vonatkozó eljárás egyszerűsítése vagy az adócsalás és -kikerülés egyes típusainak megelőzése érdekében.
            
            
               A Bizottságnál 2017. szeptember 22-én iktatott levelében Málta felhatalmazást kért a héairányelv 287. cikkétől eltérő intézkedés alkalmazására 2018. január 1-jétől, annak érdekében, hogy mentesítse a héa alól azon adóalanyokat, akiknek a fő gazdasági tevékenysége magas hozzáadottértékű szolgáltatások nyújtásából áll (alacsony levonható adó), és akik legfeljebb 20 000 EUR éves árbevétellel rendelkeznek.
            
            
               A héairányelv 395. cikke (2) bekezdésének megfelelően a Bizottság 2017. november 3-án kelt levelében tájékoztatta a többi tagállamot Málta kérelméről. A Bizottság 2017. november 7-én kelt levelében értesítette Máltát arról, hogy a kérelem elbírálásához szükséges valamennyi információval rendelkezik.
            
            
               1.A JAVASLAT HÁTTERE
            
            
               •A javaslat indokai és céljai
            
            
               A héairányelv XII. címének 1. fejezete lehetővé teszi a tagállamok számára, hogy a kisvállalkozásokra vonatkozóan különös szabályozásokat alkalmazzanak, így többek között adómentességet nyújtsanak a bizonyos éves árbevételt el nem érő adóalanyoknak. Az adómentesség maga után vonja, hogy az adóalanynak nem kell hozzáadottérték-adót felszámítania az értékesítéseire, és következésképpen nem is vonhat le előzetesen felszámított hozzáadottérték-adót.
            
            
               A héairányelv 287. cikke értelmében az 1978. január 1-jét követően csatlakozó tagállamok adómentességet biztosíthatnak azoknak az adóalanyoknak, amelyek éves árbevétele nem haladja meg az említett rendelkezésben meghatározott összegek nemzeti valutában kifejezett, csatlakozásuk napján érvényes átváltási árfolyamon számított ellenértékét. Málta 2008. január 1-jén csatlakozott az euróövezethez. 
            
            
               A 2006/112/EK irányelv 287. cikkének 13. pontja értelmében Málta a hozzáadottérték-adó (héa) alóli mentességet biztosíthat az adóalanyok három csoportjának: azon adóalanyok, amelyek éves árbevétele nem haladja meg 37 000 EUR-t, amennyiben az adóalany gazdasági tevékenysége elsősorban termékek értékesítéséből áll; azon adóalanyok, amelyek éves árbevétele nem haladja meg 24 300 EUR-t, amennyiben az adóalany gazdasági tevékenysége elsősorban alacsony hozzáadottértékű szolgáltatásnyújtásból áll (magas levonható adó); és 14 600 EUR egyéb esetekben, vagyis magas hozzáadottértékű szolgáltatások nyújtása esetén (alacsony levonható adó).
            
            
               Csatlakozása óta Málta élt ezzel a lehetőséggel, hogy ezáltal segítse a kisvállalkozásokat és ösztönözze az új vállalkozások elindítását. Ez hasznos egyszerűsítési intézkedésnek bizonyult, mivel a bizonyos éves árbevételt el nem érő vállalkozások vonatkozásában számos héakötelezettséget megszüntet, és ezzel csökkenti e vállalkozások működési költségeit. Ugyanakkor a bevételre gyakorolt hatás jelentéktelen volt. A máltai kormány kötelezettséget vállal a kisvállalkozások kötelezettségeinek egyszerűsítését célzó intézkedések folytatására, az Európai Uniónak a „»Gondolkozz előbb kicsiben!« Európai kisvállalkozói intézkedéscsomag: »Small Business Act«” című bizottsági közleményben rögzített, kisvállalkozásokkal kapcsolatos célkitűzéseivel összhangban
                  2
               .
            
            
               E célból Málta a legalacsonyabb árbevétettel rendelkező kategóriára alkalmazandó jelenlegi értékhatárt, azaz a 14 600 EUR-t 20 000 EUR-ra kívánja növelni.
            
            
               A máltai hatóságok szerint ez a megemelt küszöbérték előreláthatólag potenciálisan mintegy 5,3 %-kal, 15 615-ről körülbelül 16 504-re növelheti a kkv-ra vonatkozó egyszerűsített rendszer keretében regisztrált kis gazdasági szereplők számát. Ezzel egyidejűleg lehetővé tenné a máltai adóhatóság számára, hogy több alkalmazottat rendeljen a héacsalás elleni küzdelemhez.
            
            
               A héa-azonosítószámmal rendelkező személyekre vonatkozó küszöbérték 14 600 EUR-ról 20 000 EUR-ra történő emelésének eredményeként a rendszer alkalmazására jogosult vállalkozások, különösen a mikrovállalkozások adminisztratív terhei várhatóan csökkenni fognak, azáltal, hogy az intézkedés felmenti őket számos, az általános héaszabályozás szerinti, hozzáadottérték-adóval kapcsolatos kötelezettség alól, mint például a héanyilvántartások vezetése vagy héabevallás benyújtása. 
            
            
               A máltai hatóságok becslése szerint az ilyen küszöbérték megemelése a teljes héabevétel mintegy 0,24 %-ának megfelelő mértékű potenciális héabevétel-csökkenéshez vezetne, és így nincs jelentős hatással az állami bevételekre. Várható, hogy a bevétel ilyen jelentéktelen csökkentését kompenzálná a fokozott általános végrehajtás és ellenőrzés.
            
            
               Azon személyeknek, akiknek az éves árbevétele nem éri el a küszöbértéket, továbbra is lehetőségük lesz héanyilvántartásba vetetni magukat.
            
            
               •Összhang a szabályozási terület jelenlegi rendelkezéseivel
            
            
               Más tagállamok is kaptak már felhatalmazást hasonló eltérések alkalmazására. Belgium
                  3
                25 000 EUR-s értékhatárra, Luxemburg
                  4
                30 000 EUR-s értékhatárra, Lengyelország
                  5
                és Észtország
                  6
                40 000 EUR-s értékhatárra, Litvánia
                  7
                45 000 EUR-s értékhatárra, Lettország
                  8
                és Szlovénia
                  9
                50 000 EUR-s értékhatárra, Olaszország
                  10
                65 000 EUR-s értékhatárra, Románia
                  11
                pedig 88 500 EUR-s értékhatárra kapott felhatalmazást.
            
            
               A héairányelvtől való eltéréseket minden esetben időbeli korlátokhoz kell kötni, hogy lehetőség legyen hatásaik értékelésére. Mindemellett a héairányelv kisvállalkozásokra vonatkozó különös szabályozást tartalmazó 281–294. cikke jelenleg éppen felülvizsgálat tárgyát képezi. A héára vonatkozó cselekvési tervben
                  12
               , valamint a Bizottság 2017. évi munkaprogramjában
                  13
                bejelentett tervek szerint a Bizottság javaslata 2017 végéig kerül beterjesztésre egy átfogó egyszerűsítési csomag formájában.
            
            
               Ennélfogva azon kisvállalkozások esetében, amelyek gazdasági tevékenysége elsősorban magas hozzáadottértékű szolgáltatások nyújtásából áll, javasolt a küszöbérték 20 000 EUR-ra való emelésének engedélyezése 2018. január 1-jétől 2020. december 31-ig vagy – ha az esik korábbra – egy olyan irányelv hatálybalépéséig, amely módosítja a héairányelvnek a kisvállalkozásokra vonatkozó különös szabályozást érintő rendelkezéseit. 
            
         
         
            
               •Összhang az Unió egyéb szakpolitikáival
            
            
               
                  Az intézkedés összhangban áll az Uniónak a „»Gondolkozz előbb kicsiben!« Európai kisvállalkozói intézkedéscsomag: »Small Business Act«” című bizottsági közleményben
                     14
                   rögzített, kisvállalkozásokkal kapcsolatos célkitűzéseivel. Ez a közlemény arra kéri a tagállamokat, hogy a jogszabályok kidolgozása során vegyék figyelembe a kkv-k sajátosságait, és e célból egyszerűsítsék a meglévő szabályozási környezetet.
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A héairányelv 395. cikke.
               
            
            
               •Szubszidiaritás (nem kizárólagos hatáskör esetén) 
            
            
               
                  Tekintettel a héairányelv azon rendelkezésére, amelyre a javaslat épül, a szubszidiaritás elve nem alkalmazható.
               
            
            
               •Arányosság
            
            
               
                  A határozat engedélyt ad egy tagállam számára annak saját kérelme alapján, kötelezettséget tehát nem keletkeztet.
               
            
            
               Tekintettel az eltérés hatályának korlátozott mivoltára, a különös intézkedés arányban áll a kitűzött céllal, vagyis a további kis adóalanyokat, illetve az adóhatóságot érintő egyszerűsítéssel.
            
            
               •A jogi aktus típusának megválasztása
            
            
               Javasolt aktus: tanácsi végrehajtási határozat.
            
            
               Más intézkedések nem lennének megfelelőek, mert a héairányelv 395. cikke értelmében a héára vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezért a tanácsi végrehajtási határozat a legmegfelelőbb eszköz, mert az egy-egy tagállamnak is címezhető.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               A javaslat alapját a Málta által benyújtott kérelem képezi, és csak ezt a tagállamot érinti.
            
            
               •Szakértői vélemények összegyűjtése és felhasználása
            
            
               Külső szakértők bevonására nem volt szükség.
            
            
               •Hatásvizsgálat
            
            
               A tanácsi határozatra irányuló javaslat célja egy olyan egyszerűsítési intézkedés bevezetése, amely számos héakötelezettséget megszüntet azon vállalkozások esetében, amelyek gazdasági tevékenysége elsősorban magas hozzáadottértékű és alacsony levonható adójú szolgáltatások nyújtásából áll, és amelyek éves árbevétele nem haladja meg a 20 000 EUR-t. Ez számos adóalany esetében várhatóan kedvező hatást gyakorol az adminisztratív terhek csökkenésére, és ennek következtében csökkenti az adóhatóság terheit is.
            
         
         
            
               Az eltérés szűk alkalmazási köre és időben korlátozott alkalmazása miatt a hatás mindenképpen korlátozott lesz.
            
            
               4.KÖLTSÉGVETÉSI VONZATOK
            
            
               A javaslatnak nincsenek az uniós költségvetést érintő vonzatai, mert Málta az 1553/89/EGK, Euratom tanácsi rendelet
                  15
                6. cikkének megfelelően kompenzációs számítást fog végezni.
            
            
               5.TOVÁBBI ELEMEK
            
            
               A javaslat hatályvesztésre vonatkozó rendelkezést tartalmaz.
            
            
               2017/0361 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               a Máltai Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre,
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  16
                és különösen annak 395. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 287. cikkének 13. pontja értelmében Málta a hozzáadottérték-adó (héa) alóli mentességet biztosíthat az adóalanyok három csoportjának: azon adóalanyok, amelyek éves árbevétele nem haladja meg 37 000 EUR-t, amennyiben az adóalany gazdasági tevékenysége elsősorban termékek értékesítéséből áll; azon adóalanyok, amelyek éves árbevétele nem haladja meg 24 300 EUR-t, amennyiben az adóalany gazdasági tevékenysége elsősorban alacsony hozzáadottértékű szolgáltatásnyújtásból áll (magas levonható adó) és 14 600 EUR egyéb esetekben, vagyis magas hozzáadottértékű szolgáltatások nyújtása esetén (alacsony levonható adó). 
            
            
               (2)A Bizottságnál 2017. szeptember 22-én iktatott levelében Málta engedélyt kért arra, hogy 2018. január 1-jétől a legalacsonyabb küszöbértéket 14 600 EUR-ról 20 000 EUR-ra emelhesse a magas hozzáadottértékű szolgáltatások (alacsony levonható adó) esetében. A szóban forgó intézkedés révén az említett adóalanyok mentesülnének a 2006/112/EK irányelv XI. címének 2–6. fejezetében rögzített héakötelezettségek egy része vagy összessége alól.
            
            
               (3)A 2006/112/EK irányelv 395. cikke (2) bekezdésének megfelelően a Bizottság 2017. november 3-án kelt levelében tájékoztatta a többi tagállamot Málta kérelméről. A Bizottság 2017. november 7-én kelt levelében értesítette Máltát arról, hogy a kérelem elbírálásához szükséges valamennyi információval rendelkezik.
            
            
               (4)A kérelmezett eltérés összhangban áll a „Gondolkozz előbb kicsiben!” Európai kisvállalkozói intézkedéscsomag: „Small Business Act” című, 2008. június 25-i bizottsági közlemény
                  17
                célkitűzéseivel.
            
            
               (5)Mivel az eltérő intézkedés következtében csökkenni fognak a kisvállalkozások héakötelezettségei és ezáltal az adminisztratív terheik és költségeik is, Máltát fel kell hatalmazni az intézkedés meghatározott ideig, 2020. december 31-ig történő alkalmazására. A különös szabályozás az adóalanyok által önként választható lehetőség.
            
            
               (6)Mivel a 2006/112/EK irányelv – a kisvállalkozásokra vonatkozó különös szabályozást tartalmazó – 281–294. cikkének felülvizsgálata jelenleg zajlik, lehetséges, hogy az eltérés időbeli hatályának lejárta előtt hatályba lép egy, a 2006/112/EK irányelv vonatkozó rendelkezéseit módosító irányelv, amely esetben e határozat nem alkalmazandó többé. 
            
         
         
            
               (7)A Málta által nyújtott információkból kiderül, hogy az értékhatár megemelésének elhanyagolható hatása lesz a végső fogyasztói szinten beszedett adóbevétel teljes összegére.
            
            
               (8)Az eltérés nem érinti az Unió hozzáadottérték-adóból származó saját forrásait, mivel Málta az 1553/89/EGK, Euratom tanácsi rendelet
                  18
                6. cikkével összhangban kompenzációs számítást fog végezni,
            
            
               ELFOGADTA EZT A HATÁROZATOT: 
            
            
               1. cikk
            
            
               A 2006/112/EK irányelv 287. cikkének 13. pontjától eltérve a Máltai Köztársaság felhatalmazást kap arra, hogy mentesítse a héa alól azon adóalanyokat, amelyek gazdasági tevékenysége elsősorban magas hozzáadottértékű szolgáltatások nyújtásából áll (alacsony levonható adó), és amelyek legfeljebb 20 000 EUR éves árbevétellel rendelkeznek.
            
            
               2. cikk
            
            
               Ezt a határozatot 2018. január 1-jétől 2020. december 31-ig vagy – ha az a korábbi időpont – a 2006/112/EK irányelvnek a kisvállalkozásokra vonatkozó különös szabályozást érintő 281–294. cikkét módosító irányelv hatálybalépéséig kell alkalmazni.
            
            
               3. cikk
            
            
               E határozat címzettje a Máltai Köztársaság.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o.
               
               
                  
                     (2)
                  
                        A Bizottság Közleménye a Tanácsnak, az Európai Parlamentnek, az Európai Gazdasági és Szociális Bizottságnak és a Régiók Bizottságának – „Gondolkozz előbb kicsiben!” Európai kisvállalkozói intézkedéscsomag: „Small Business Act”, Brüsszel, 2008.6.25., COM(2008)394.
               
               
                  
                     (3)
                  
                        A Tanács (EU) 2015/2348 végrehajtási határozata (2015. december 10.) a Belga Királyságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére történő felhatalmazásáról szóló 2013/53/EU végrehajtási határozat módosításáról (HL L 330., 2015.12.16., 51. o.).
               
               
                  
                     (4)
                  
                        A Tanács (EU) 2017/319 végrehajtási határozata (2017. február 21.) Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról szóló 2013/677/EU végrehajtási határozat módosításáról (HL L 47., 2017.2.24., 7. o.). 
               
               
                  
                     (5)
                  
                        A Tanács (EU) 2016/2090 végrehajtási határozata (2016. november 21.) a Lengyel Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazására történő felhatalmazásáról szóló 2009/790/EK határozat módosításáról (HL L 324., 2016.11.30., 7. o.).
               
               
                  
                     (6)
                  
                        A Tanács (EU) 2017/563 végrehajtási határozata (2017. március 21.) az Észt Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 80., 2017.3.25., 33. o.).
               
               
                  
                     (7)
                  
                        A Tanács (EU) 2017/1853 végrehajtási határozata (2017. október 10.) a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazásának a Litván Köztársaság számára történő engedélyezéséről szóló 2011/335/EU végrehajtási határozat módosításáról (HL L 265., 2017.10.14., 15. o.).
               
               
                  
                     (8)
                  
                        A Tanács 2014/796/EU végrehajtási határozata (2014. november 7.) a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazásának a Lett Köztársaság számára történő engedélyezéséről (HL L 330., 2014.11.15., 46. o.).
               
               
                  
                     (9)
                  
                        A Tanács (EU) 2015/2089 végrehajtási határozata (2015. november 10.) a Szlovén Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról szóló 2013/54/EU végrehajtási határozat módosításáról (HL L 302., 2015.11.19., 107. o.).
               
               
                  
                     (10)
                  
                        A Tanács (EU) 2016/1988 végrehajtási határozata (2016. november 8.) az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés alkalmazásának folytatására történő felhatalmazásáról szóló 2013/678/EU végrehajtási határozat módosításáról (HL L 306., 2016.11.15., 11. o.).
               
               
                  
                     (11)
                  
                        A Tanács (EU) 2017/1855 végrehajtási határozata (2017. október 10.) Romániának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 265., 2017.10.14., 19. o.).
               
               
                  
                     (12)
                  
                        A Bizottság közleménye az Európai Parlamentnek, a Tanácsnak és az Európai Gazdasági és Szociális Bizottságnak egy, a héára vonatkozó cselekvési tervről. Úton egy egységes uniós héaövezet felé – új döntések szükségeltetnek (Brüsszel, 2016. április 7., COM(2016)148 final).
               
               
                  
                     (13)
                  
                        A Bizottság 2017. évi munkaprogramja: Építsünk olyan Európát, amely védelmet nyújt, eszközöket ad polgárai kezébe és garantálja a biztonságot (Strasbourg, 2016. október 25., COM(2016)710 final).
               
               
                  
                     (14)
                  
                        A Bizottság Közleménye a Tanácsnak, az Európai Parlamentnek, az Európai Gazdasági és Szociális Bizottságnak és a Régiók Bizottságának – „Gondolkozz előbb kicsiben!” Európai kisvállalkozói intézkedéscsomag: „Small Business Act”, Brüsszel, 2008.6.25., COM(2008)394.
               
               
                  
                     (15)
                  
                        HL L 155., 1989.6.7., 9–13. o.
               
               
                  
                     (16)
                  
                        HL L 347., 2006.12.11., 1. o.
               
               
                  
                     (17)
                  
                        A Bizottság Közleménye a Tanácsnak, az Európai Parlamentnek, az Európai gazdasági és Szociális bizottságnak és a Régiók Bizottságának – „Gondolkozz előbb kicsiben!” Európai kisvállalkozói intézkedéscsomag: „Small Business Act”, Brüsszel, 2008.6.25., COM(2008)394 végleges. 
               
               
                  
                     (18)
                  
                        A Tanács 1553/89/EGK, Euratom rendelete (1989. május 29.) a hozzáadottérték-adóból származó saját források beszedésének végleges egységes rendszeréről (HL L 155., 1989.6.7., 9. o.).